कर्नाटक और उपचुनावों के बाद अब नरेंद्र मोदी एंड कंपनी को समझ में आ चुका है कि उनकी लोकप्रियता का ग्राफ नीचे आ चुका है और सत्ता के अहंकार में कुछ ऐसी गलतियां हुई हैं जिनके कारण जनता में आक्रोश है। 2019 नजदीक है और अब गलतियों को सुधारने का समय नहीं है। जो लोग विपक्षी एकता की संभावनाओं का मजाक उड़ाते थे और अब अपने गठबंधन को संभाल कर रखना ही उनके लिए बड़ी चुनौती बनता जा रहा है। भाजपा के राष्ट्रीय अध्यक्ष और नरेंद्र मोदी के सबसे बड़े सिपहसलार अमित शाह को धरातल की सच्चाई समझ में आने लगी है। वे गठबंधन के साथियों को मनाने निकल पड़े हैं। अपनी मनावन यात्रा के पहले चरण में उन्होंने शिवसेना प्रमुख से मुलाकात की। उद्धव ठाकरे औपचारिकता वश उनसे गर्मजोशी से मिले लेकिन पार्टी के मुखपत्र सामना के संपादकीय में स्पष्ट संकेत दे दिया कि अब काफी विलंब हो चुका है। 2019 का चुनाव शिवसेना अपने बूते लड़ने का इरादा रखती है। शाह के दौरे से कोई अंतर नहीं पड़ने वाला है। चंद्रबाबू नायडू पहले ही एनडीए से किनारा कर चुके हैं। नीतीश कुमार के स्वर बदले हुए हैं। छोटे बड़े सभी सहयोगी पल्ला झाड़ने में लगे हैं।